# **Skobrák Máté**

# **papírlábú óriás**

a görnyedt hátú
óriás a hatalmas kartondoboz-
gyűjteménnyel
a környék villamosmegállóiból
ismerős

az arcát még sose láttam
fel sose néz

mindig a jegyzetfüzetébe írogat
vagy újságpapírt rétegez
üszkösödő
oszlopszerű lábszárára

nehéz volna megmondani
hogy hol ér véget
a papír
és hol kezdődik a bőre

viszont a szemétből préselt
bála jól láthatóan elhatárolódik
a külvilágnak
minden oldalával
háttal áll